
Pulzusdiagnosztika 3D tapintószenzorokkal

Az orvosi diagnosztikai eszközök a technológia fejlődésével egyre pontosabbá válnak, segítségükkel egyre biztosabban meg tudnak állapítani betegségeket. Különösen népszerűek a non-invazív eszközök, melyek biztonságosabb, a beteg számára is kisebb kellemetlenséggel járó vizsgálatot tesznek lehetővé. Egyre nagyobb az igény mellékhatásoktól mentes, olcsó, non-invazív diagnosztikai eszközök iránt. Jelen dolgozat egy ilyen eszköz kutatás-fejlesztéséről szól.

A pulzusdiagnosztika alapelve, hogy az érhálózat kapcsolatban áll minden belső szervünkkel, így azokról információt hordoz. Ez az információ olvasható ki a pulzushullám terjedéséből, a pulzus karakterisztikából. Ezt a pulzushullámot elsősorban a radiális artérián szokták mérni. Az eljárás segítségével megállapíthatók bizonyos szív- és érrendszeri, valamint belső szervi betegségek, azaz egy vizsgálat segítségével több betegségre is fény derülhet. Alapjai a Tradicionális Kínai Orvoslásban kerültek leírásra. Hátránya, hogy nehezen tanulható, illetve szubjektív, nagyban függ a diagnózis pontossága az adott orvos képzettségétől, aktuális koncentrációs állapotától. Épp ezért támadt igény a teljesen objektív, digitalizált pulzusdiagnosztikai rendszer létrehozására.

Dolgozatunkban egy pulzusdiagnosztikai rendszer kialakításának lépéseit mutatjuk be. A rendszer alapját a karunkon fejlesztett 3D tapintószenzor szolgáltatja, melynek segítségével non-invazív, fájdalom- és mellékhatásmentes módon rögzíthető a csuklón a radiális artérián terjedő pulzushullám. Bemutatjuk a mérési környezet kialakítását, a mért jeleken végrehajtott jelfeldolgozási lépéseket. Ismertetjük a 175 alany részvételével megvalósított méréseink eredményét, az azokból levonható következtetéseket. Bemutatjuk a rendszerben rejlő lehetőségeket, jövőbeli fejlesztési terveinket. A méréseinkhez, a mérésekben résztvevő személyek adatainak rögzítéséhez és eredményeink publikálásához klinikai TUKEB engedélyt kaptunk, melynek azonosítója: 186/2013.



